Valtuustoaloite korvaavan työn toimintamallin käyttöönotosta Kuopion kaupungin organisaatioissa

Työkäytännössä on ongelmana jyrkkä kahtia jakautunut suhtautuminen työkyvyn alenemaan. Pienikin työkyvyn alenema johtaa kokonaan työstä pois joutumiseen. Vaikka työntekijän työkyky heikkenisi, osa työkyvystä on usein vielä jäljellä. Oikeilla toimilla tulisi löytää mahdollisuus jäljellä olevan työkyvyn hyödyntämiseksi. Työntekijöiden työssä jatkamisen mahdollistamiseksi tarvitaan joustavuutta työn muuttamiseen ja korvaavien tehtävien löytämiseen.

Korvaavan työn tarkoituksena on, että työntekijä, vaikka olisi sairauden tai tapaturman vuoksi estynyt tekemästä vakiintunutta työtään, kykenee terveyttään tai toipumistaan vaarantamatta tekemään väliaikaisesti jotakin muuta työtä. Prosessi etenee työterveyshuollon, esimiehen ja työntekijän yhteistyönä. Lääkäri arvioi ja kuvailee asianosaisen työkyvyn ja sen rajoitukset ja esimies keskustelee alaisensa kanssa sekä sopii mahdollisen korvaavan työn järjestelyistä.

Korvaavan työn käytännöstä on etua sekä työntekijälle itselleen että työnantajalle. Työntekijä voi oppia korvaavasta työstä uusia taitoja ja toimintatapoja. Korvaavan työn tekeminen myös madaltaa työntekijän kynnystä palata sairaspoissaolon jälkeen työhön kun poissaolo lyhenee. Korvaavasta työstä työntekijä saa varsinaisesta työstä saamaansa palkkaa. Sairaspoissaolokustannukset vähenevät ja työntekijän työpanos on käytettävissä.

Yhden sairaspoissaolopäivän kustannukseksi työnantajalle arvioidaan olevan keskimäärin 350 euroa. Lisäksi nyrkkisääntö on, että poissaolojen kokonaiskustannukset ovat kolminkertaiset sairasajalta maksettuun palkkaan nähden.

Esimerkkinä mainittakoon, että Oulun kaupungissa korvaavan työn toimintamalli on ollut käytössä 1.4.2014 alkaen, sen on laskettu säästävän Oulussa 0,8-0,9 miljoonaa euroa vuodessa.

Kuopion kaupunginvaltuuston työjärjestyksen 2 luvun 5§ nojalla me allekirjoittaneet valtuutetut esitämme, että Kuopion kaupungin organisaatioissa valmistellaan käyttöön otettavaksi korvaavan työn toimintamalli.

Kuopiossa, 9.11.2015

Björn Cederberg